答無住和太初韻見寄
作者：宋無
朝代：宋

paragraphs: 寶地人來少，檉陰自晚晴。
片雲依石潤，孤磬出花清。
竹筧分泉細，檀烟上㲲輕。
勒銘留水寺，應供宿江城。
適楚濤喧定，歸吳雪滯行。
雨苔粘凍屐，廊葉覆閒枰。
琴爲蛇紋買，書因鳥跡評。
眼高無佛祖，詩癖有山兄。
句妙唐風在，心空漢月明。
晝禪休樹影，夜梵雜松聲。
夏減遊方興，秋添住岳情。
何時修白業，去結嬾殘盟。